### Beslutningstema

I denne sag træffes beslutning om anlægsbevilling og frigivelse af rådighedsbeløb fra dagtilbudsområdets udviklingspulje til tre mindre anlægsprojekter til Højer Børnehus.

### Historik

Kommunalbestyrelsen godkendte maj 2023 anlægsbevilling og frigivelse af rådighedsbeløb til flytning af daginstitutionen i Højer til [adresse].

Sidenhen er der i maj 2024 godkendt anlægsbevilling og frigivelse af rådighedsbeløb på 150.000 kr. til etablering af cykelskur og et stakit til indhegning af småbørnsgruppens udeareal til Højer Børnehus.

### Sagsfremstilling

Efter en omfattende renovering og ombygning flyttede daginstitutionen i Højer til nye, renoverede lokaler på [adresse] i maj 2024. Dags dato fremstår Højer Børnehus som en moderniseret daginstitution med optimale indvendige forhold og legeplads. De udvendige forhold omkring Højer Børnehus trænger til optimering, herunder den udvendige facade, den udvendig belysning samt asfaltering af tilkørselsvejen til Højer Børnehus.

Til optimering af de udvendige forhold foreslås følgende:

* at udbedre den ydre facade via malerarbejde ud mod p-pladsen ved Højer Børnehus,
* at etablere udvendig belysning, og
* at asfaltere indkørselsvejen til Højer Børnehus.

### Økonomi

Budget for omkostninger til forbedringer af udvendige forhold er beregnet til i alt 566.000 kr., som fordeler sig på nedenstående vis:

* + Belysning, dvs. etablering af to standerlamper samt udgift til gravearbejde og tilslutning :   65.000 kr.
  + Udbedring af den ydre facade via malerbehandling af beklædning mod p-plads               :   25.000 kr.
  + Asfaltering af 1000 m2 tilkørselsvej                                                                                     : 476.000 kr.

Vedhæftet er prisoverslag for asfaltering, som er beregnet til 612.750 kr. Jf. teknik og miljø i Tønder Kommune er det vurderet, at tilsvarende arbejde kan udføres for 476.000 kr.

Udgiften kan afholdes via anlægspuljen "Renoveringspuljen for dagtilbud 2024-2025", hvor der i alt er afsat 5,116 mio. kr. med et nuværende restbeløb på 1,167 mio. kr.

### Indstilling Fagchefen for Skole og Dagtilbud indstiller,

at der gives en anlægsbevilling til projekt "forbedringer af udvendige forhold" på 566.000 kr.,
at det i budget 2024-2025 afsatte rådighedsbeløb til projektet på 566.000 kr. frigives,
at projektet finansieres af det afsatte rådighedsbeløb fra "Renoveringspulje for dagtilbud 2024-2025", og
at indstillingen videresendes til Økonomiudvalget og Kommunalbestyrelsen.

**Beslutning fra Børn- og Skoleudvalget, d. 6. maj 2025, pkt. 5:**

Indstillingen anbefales.

**Beslutning i Økonomiudvalget den 22. maj 2025, pkt. 11:**

Indstillingen anbefales.

Øyvind Nissen deltog ikke i mødet.

### Beslutning

Indstillingen godkendt.